Chicago Symfoniorkester
Store norske leksikon,Kunst og estetikk,Musikk,Klassisk musikk,Internasjonale klassiske ensembler
Chicago Symfoniorkester er et amerikansk symfoniorkester, etablert 1891, et av verdens ledende orkestre, kjent fra et stort antall plateinnspillinger med en rekke betydelige dirigenter. Sjefdirigent er fra 2010 Riccardo Muti.
Spillested Orkesteret har siden 1904 sitt hjem i Orchestra Hall (tegnet av arkitekten Daniel H. Burnham), som i dag inngår i komplekset Symphony Center. Det har i tillegg en sommersesong ved Ravinia-festivalen i Highland Park nord for Chicago. Orkesteret gjestet her for første gang i 1905 og har holdt konserter hvert år siden 1936. Historikk Orkesteret ble stiftet i 1891 av dirigenten Theodore Thomas under navnet Chicago Orchestra, og ga sin første konsert 16. oktober samme år. Thomas ledet orkesteret frem til sin død i 1905.Hans etterfølger Frederick Stock var sjefdirigent helt til 1942, og bidro sterkt til orkesterets økende berømmelse. Fra 1905 spilte orkesteret under navnet Theodore Thomas Orchestra, men fikk i 1913 sitt nåværende navn.I 1921 dirigerte Stock urfremførelsen av Sergej Prokofjevs 3. klaverkonsert med komponisten som solist. Igor Stravinskijs Symphony in C var et bestillingsverk til orkesterets 50-årsjubileum, og ble uroppført i 1940 under komponistens ledelse.Etter kortere mellomspill under Artur Rodzinski 1947–1948 og Rafael Kubelík 1950–1953, var Fritz Reiner sjefdirigent 1953–1963. I hans tid ble orkesterets internasjonale berømmelse forsterket, blant annet gjennom en rekke betydelige plateinnspillinger med symfonier av Beethoven og orkesterverker av Richard Strauss.Orkesteret var også på stigende kurs under Georg Solti 1969–1991, som sammen med Carlo Maria Giulini ledet den første turnéen utenlands i 1971 (til flere europeiske land). Solti hadde gjerne Bruckner og Mahler på repertoaret, og spilte inn både orkestermusikk og operaer med orkesteret.Orkesteret beholdt sin høye standard med sjefdirigentene Daniel Barenboim 1991–2006 og Bernard Haitink 2006–2010, og med blant andre Claudio Abbado og Pierre Boulez som faste gjestedirigenter. Les mer i Store norske leksikon symfoniorkester